[Gregorius Episcopus servus servorum Dei, dilectis filiis Abbati et Priori sancti Dionysii Parisiensis Diœcesis, salutem et Apostolicam Benedictionem. Quò specialius Cluniacense Monasterium ad nos spectat, eo fortius suis providere tenemur utilitatibus, et sibi super dispendiis subvenire. Significantibus sanè, dilectis filiis, Abbate ac Conventu Monasterii prædicti accepimus, quod alicui Ecclesiarum Prælati, et quidam alii clerici et laici Prioratus, in quibus consueverunt Monachi residere, et grangias Monachorum usibus deputatas, spectantes tam ad eos, quàm ad conventuales Prioratus ipsis immediatè subjectos, olim à suis prædecessoribus sibi obtinuere concedi, quoad viverent possidendos. Et licet venerabilis frater noster Jerosolymitanus Patriarcha, tunc Cluniacensis Abbas, super revocandis ipsis Apostolicas litteras impetrasset; idem tamen revocatis prædictorum aliquibus per litteras memoratas, non solùm aliorum revocationi non institit, verum etiam ipsa per suas litteras detentoribus confirmavit: unde sibi subveniri super hoc per Apostolicam sollicitudinem postularunt. Quocirca discretioni vestræ per Apostolica scripta mandamus, quatenus eosdem Prioratus et grangias ad jus et proprietatem eorum, ad quos pertinent, legitimè revocetis, proviso ne in prædictarum domorum detrimentum per detentores earum malitiosè interim aliquid attentetur; contradictores per censuram Ecclesiasticam appellatione postposita compescendo. Datum Perusii XI. Kalendas Julii, Pontificatus nostri anno secundo. Habetur et alia Conservatoria ejusdem de eodem, directa Priori sancti Pauli, ac Camerario et Thesaurario sancti Ioannis Bisuntinensis de eadem data et omnino similis.]